**Д Е К Л А Р А Ц И Я**

**от Българска аграрна камара (БАК)**

Уважаеми граждани, колеги и управляващи,

Българска аграрна камара от близо една година води нестихващи протестни действия и активни преговори с цел запазване на производството.

През последните няколко седмици ставаме свидетели на ескалиращото напрежение в Европа от страна на протестиращите фермери, пострадали от неглижирането на селскостопанския сектор от страна на властите. Закърнелите закони, войната в Украйна, високата себестойност на продукцията, неблагоприятните икономически и климатични условия, многобройните екологични европейски изисквания, натискът от налаганите изисквания по линия на Зелената сделка, различните нива на подпомагане, високите рентни плащания и загубата на пазарни позиции сриват производителите и убиват местното производство.

Българските фермери от няколко години се намират на предела на възможностите за оцеляване, като в много райони вече се наблюдават фалити на земеделски производители, които изпитват затруднения да покрият задълженията си и да обезпечат стопанската година.

След проведената среща на 30.01.24 г. в Министерски съвет с министър-председателя акад. Николай Денков, министъра на земеделието Кирил Вътев и заместник-министри на земеделието и финансите, стана ясно, че е необходимо време от страна на властта да реши дали може да отговори на исканията в пакета от мерки, изпратен от БАК и НАЗ. Очаква се трета поредна среща до края на тази седмица, на която да се реши бъдещето на родното земеделие. В случай че не се състои такава или не бъдат приети исканията на земеделските производители, БАК обявява ефективни протестни действия от 06.02.24 г. Сериозните предизвикателства и проблеми пред сектора ще изкарат фермерите по улиците във всички краища на страната и единственият начин да се приберат, е удовлетворяването на исканията.

БАК застава категорично зад всеки един фермер, защото всеки един от тях е представител на сектора, без който продоволствената сигурност на България е обречена. Ceлcĸoтo cтoпaнcтвo e eдин oт зaдължитeлнитe ceĸтopи нa cвeтoвнaтa иĸoнoмиĸa, но за да oтгoвapя нa нyждитe oт xpaнa в cвeтa е необходима държавна политика и ангажираност на местно ниво. Необходима е подкрепа, която да подсигури бъдещето на земеделските стопанства!

**01.02.2024 г.**